Pecah periuk

Pecah periuk, jarum-jarum, jejarum, siantan, seganding atau seganding jantan ialah sejenis pokok renek berbunga dalam genus Ixora keluarga Rubiaceae. Genus ini mempunyai 544 spesies. Pokok renek ini didapati di kawasan tropika dan subtropika seluruh dunia, terutamanya India. 

Pokok ini banyak ditanam di kawasan perumahan serta taman-taman, dan juga sesuai untuk dijadikan tanaman pagar.

Botani 
Tingginya pokok pecah periuk sehingga tiga meter. Batangnya berwarna perang dan liat, dan daunnya berbentuk bujur. Saiz daun untuk Ixora javanica adalah lebih besar iaitu 12-20 sentimeter panjang dan 4-6 sentimeter lebar, berbanding dengan daun Ixora coccinea yang hanya berukuran 7-10 sentimeter panjang dan 3-5 sentimeter lebar.

Bunga pokok ini besar dan berjambak-jambak di hujung dahan. Warna bunga untuk kedua-dua spesies termasuk merah, jingga, kuning, dan merah jambu. Walau bagaimanapun, spesies Ixora coccinea juga mempunyai bunga putih.

Buahnya berwarna hijau dan menjadi merah apabila masak.

Penanaman 
Spesies-spesies tumnuhan Ixora lebih suka tanah berasid dan merupakan pilihan sesuai untuk bonsai.

Spesies terpilih 
 Ixora chinensis 
 Ixora coccinea yang berasal dari Hindia Timur, tetapi kini juga boleh didapati di Malaysia dan Indonesia
 Ixora javanica yang berasal dari Malaysia dan Indonesia

Kegunaan 
Bunga pokok ini yang berwarna merah biasanya digunakan dalam upacara sembahyang agama Hindu dan dalam membuat ubat-ubatan masyarakat orang India.

Galeri

Rujukan 

Gentianales
Ixora
Rubiaceae